Krokodil, slang in motor gevind by padblokkadeFoto: SAPD Polisiebeamptes in die Oos-Kaap het tydens ŉ roetine‑padblokkade ŉ ongewone vonds gemaak. Beamptes van die Qacha’s Nek-polisiestasie naby die Lesotho-grens het Vrydag ŉ roetine‑padblokkade gehou as deel van die polisie se #SafetyFridays-veldtog. ŉ Padblokkade is vroegoggend by die Khoapha-kruising opgestel. Beamptes het in een van die motors wat hulle van die pad af getrek het ŉ ongewone vonds gemaak. ŉ Luislang van 1,9 m en ŉ krokodil is in die kattebak van ŉ motor gevind. Die 39-jarige bestuurder van die motor en twee passasiers, tussen 27 en 39 jaar oud, is in hegtenis geneem. Volgens die polisie het die verdagtes glo van Limpopo af gereis. Die verdagtes sal Maandag in die Maluti-landdroshof op aanklag van die besit van onwettige spesies verskyn.